Yli 300 motoristia kurvasi Ruukkiin
Pärinä ja pörpötys oli melkoinen lauantaina Ruotsinpyhtään Ruukissa, minne saapui runsaat 300 motoristia eteläisestä Suomesta, etupäässä Kymenlaaksosta. Tempaus oli järjestyksessään jo neljäs ”Susikosken Päräys”, jolla moottoripyöräilyn harrastajat avaavat kesäkauden.
Tapahtuma on saanut nimensä Kotkan Hurukselassa Susikosken sillan kupeessa sijaitsevasta Susikosken Kauppakahviosta, joka on suosittu motoristien kohtauspaikka.
Päräyksen järjestäjänä on joukko anjalankoskelaisia motoristeja. Vapaaehtoispohjalta synnytetty kymenlaaksolaisten motoristien ajokauden avaustapahtuma lähti liikkeelle Susikoskelta, mistä reitti eteni Ruotsinpyhtään halki Haminaan, Liikkalaan, Myllykoskelle ja takaisin Susikoskelle.
Mukana olleilta motoristeilta kerättiin vapaaehtoinen maksu, joka luovutetaan Kotkan erityiskoulujen hyväksi.
Vanha K-750 totteli ainakin Ruukkiin asti
Anjalalaisen Jussi Jalon menopeli erottui värikkäiden, uudenkarheiden moottoripyörien rivistöstä. Hän ajoi mustalla, venäläisvalmisteisella K-750 -moottoripyörällä, joka oli vuosimallia 1971. Jalo hyrisi tyytyväisyyttään, kun oli päässyt kommelluksitta ainakin Ruukkiin asti.
– Ei tällä kovin pitkiä matkoja uskalla ajaa, sillä sisuskalut, männät ja sylinterit, ovat vielä venäläisvalmisteisia, selvittää Jalo.
Hän osti pyöränsä kolme vuotta sitten Kouvolasta. Se oli kehnossa kunnossa ja kasvoi Jalon mukaan jo heinää. –Edessä oli iso korjausurakka ja lähes kaikki pantiin uusiksi. Jalo kertoo harrastaneensa moottoripyöräilyä 16-vuotiaasta asti. Susikosken Päräykseen hän on osallistunut joka kerta. (EK)